ด่วน! FC ขอขึ้น SP จับตาเปลี่ยนโครงสร้างใหม่ หวังดันธุรกิจฟื้น
FC ขอพักการซื้อขาย แจงอยู่ระหว่างการพิจารณาการปรับโครงสร้างทางธุรกิจ จับตามติบอร์ดวันนี้ (21 พ.ย.60)
21 พ.ย. 2560

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ได้ประกาศขึ้นเครื่องหมายพักการซื้อขายหลักทรัพย์ (SP) บริษัท ฟู้ด แคปปิตอล จำกัด (มหาชน) หรือ FC หลังจากที่บริษัทขอหยุดพักการซื้อขายหลักทรัพย์ในวันที่ 21 พฤศจิกายน 2560 เนื่องจากบริษัทอยู่ระหว่างการพิจารณาการปรับโครงสร้างทางธุรกิจซึ่งมีนัยสำคัญ
โดยจะจัดให้มีการประชุมคณะกรรมการบริษัทฯ ในวันอังคารที่ 21 พฤศจิกายน 2560 รายละเอียดตามข่าวชี้แจง Trading Alert List ในวันที่ 20 พฤศจิกายน 2560 นั้น ดังนั้น ตลาดหลักทรัพย์จึงขึ้นเครื่องหมาย “SP” หยุดพักการซื้อขายหลักทรัพย์ของ FC ในวันที่ 21 พฤศจิกายน 2560 จนกว่าบริษัทจะชี้แจงรายละเอียดในเรื่องดังกล่าว
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่าเมื่อวันที่ 14 พ.ย.60 ที่ประชุมคณะกรรมการ FC มีมติอนุมัติให้จำหน่ายเงินลงทุนในหุ้นสามัญของ Evolution HoldingsLimited (EH) จำนวน 4,675,000 หุ้น และบริษัท เอฟโวลูชั่น แลนด์ จำกัด (EL) ซึ่งเป็นบริษัทย่อย
รวมทั้งจำหน่ายเงินลงทุนในหุ้นบุริมสิทธิของบริษัท เรด แพลนเนต โฮเต็ลส์ (ไทยแลนด์) (RPHT) จำนวน 35,623 หุ้น , หุ้นบุริมสิทธิของบริษัท เรด แพลนเนต โฮเต็ลส์ สอง (ไทยแลนด์) (RPH2T) จำนวน 71,400 หุ้น, หุ้นบุริมสิทธิของบริษัท เรด แพลนเนต โฮเต็ลส์ สาม (ไทยแลนด์) (RPH3T) จำนวน 61,200 หุ้น, หุ้นบุริมสิทธิของบริษัท เรด แพลนเนต โฮเต็ลส์ สี่ (ไทยแลนด์) (RPH4T) จำนวน 40,800 หุ้น และ หุ้นบุริมสิทธิของบริษัท เรด แพลนเนต โฮเต็ลส์ ห้า  (ไทยแลนด์) (RPH5T) จำนวน 61,200 หุ้น
โดยคิดเป็นมูลค่าสิ่งตอบแทนจากการขายเงินลงทุนทั้งหมดดังกล่าวรวมทั้งสิ้น 280 ล้านบาท จากผลการดำเนินงานของกลุ่มธุรกิจโรงแรม Red Planet ไม่เป็นไปตามที่คาดการณ์ไว้เนื่องจากภาวการณ์แข่งขันที่รุนแรงขึ้นในธุรกิจโรงแรม โดยบริษัทมีวัตถุประสงค์ที่จะเข้าทำรายการดังกล่าวเนื่องจาก บริษัทต้องการเงินสดเพื่อใช้สำหรับการลงทุนในกลุ่มธุรกิจหลักของบริษัท
ทั้งนี้ประเด็นดังกล่าวส่งผลให้ราคาหุ้น FC ปรับตัวขึ้นมาอย่างร้อนแรง นับตั้งแต่ราคาหุ้นอยู่ที่ 0.38 บาท เมื่อวันที่ 16 พ.ย.60 จนล่าสุดก่อนขึ้นเครื่องหมาย SP ราคาหุ้นปิดตลาดที่ระดับ 0.63 บาท ปรับตัวขึ้น 0.11 บาท หรือ 21.15% จากวันก่อนหน้า ส่งผลให้ตลาดหลักทรัพย์ฯ สั่งให้บริษัทชี้แจง Trading Alert List
โดยบริษัทได้บริษัทได้ชี้แจงข้อมูลผ่านระบบสารสนเทศของตลาดหลักทรัพย์ฯวานนี้ว่า บริษัทอยู่ระหว่างการพิจารณาการปรับโครงสร้างทางธุรกิจซึ่งมีนัยสำคัญ โดยจะจัดให้มีการประชุมคณะกรรมการบริษัทฯในวันอังคารที่ 21 พฤศจิกายน 2560 
ขณะที่จากการสำรวจข้อมูลงบทางการเงินของ FC พบว่า ช่วง 9 เดือนแรกของปี 60 บริษัทมีผลขาดทุน 752.40 ล้านบาท เพิ่มขึ้น 168% จากช่วงเดียวกันของปีก่อนมีผลขาดทุน 281.06 ล้านบาท ขณะที่ปี 59 มีผลขาดทุน 423.36 ล้านบาท ส่วนปี 58 มีผลขาดทุน 279.69 ล้านบาท
ประเด็นดังกล่าวจึงเป็นที่น่าจับตามองว่า FC จะมีการเปลี่ยนแปลงโครงสร้างธุรกิจใหม่อย่างไรเพื่อพยุงให้ผลประกอบการของบริษัทมีทิศทางที่ดีขึ้น และการเปลี่ยนแปลงดังกล่าวจะส่งผลต่อการเปลี่ยนแปลงโครงสร้างผู้ถือหุ้นของบริษัทด้วยหรือไม่ อย่างไรก็ตามหากมีข้อมูลในประเด็นดังกล่าวเพิ่มเติม “ข่าวหุ้นธุรกิจออนไลน์” จะทำการรายงานให้ทราบในคร้ังต่อไป
สำหรับโครงสร้างผู้ถือหุ้นใหญ่อันดับ 1-10 ของ FC มีดังนี้

(ภาพรวมข้อมูลผู้ถือหุ้น ณ วันที่ 17/03/2560)
 